רפאל גריירו

רפאל אדלינו ז'וזה גריירו (בפורטוגזית: Raphaël Adelino José Guerreiro; נולד ב-22 בדצמבר 1993 בלה בלאן-מסניל שבצרפת) הוא כדורגלן פורטוגזי-צרפתי המשחק בעמדות המגן השמאלי והקשר השמאלי בבאיירן מינכן מהבונדסליגה ובנבחרת פורטוגל. גריירו נולד בלה בלאן-מסניל שבצרפת לאם צרפתייה ולאב פורטוגזי, והחל לשחק כדורגל במחלקת הנוער המקומית, עד שעבר לאקדמיית קליירפונטיין. בשנת 2008 עבר למחלקת הנוער של קן, ששיחקה בליגת העל הצרפתית. בשנת 2010 החל לשחק בקן ב', קבוצת המילואים של המועדון, בה שיחק במשך שתי עונות. ב-27 ביולי 2012 ערך את הופעת הבכורה שלו בקבוצה הבוגרת של המועדון, ששיחק בליגה הצרפתית השנייה, כששיחק 90 דקות בתיקו 0-0 נגד גזלק אז'אקסיו במסגרת המחזור הראשון. ב-8 בפברואר 2013 הבקיע את שער הבכורה שלו במועדון, שער בדקה ה-68 בניצחון 0–2 על סדאן במסגרת המחזור ה-24 בליגה. הוא שיחק בכל 38 משחקי הליגה של קן בעונת 2012/2013, כשהוא עולה כמחליף במשחק אחד בלבד. ב-27 ביוני 2013 חתם בלוריאן מליגת העל הצרפתית על חוזה לארבע עונות. ב-10 באוגוסט ערך את הופעת הבכורה שלו במועדון, כששיחק 90 דקות בהפסד 0–1 לליל במסגרת המחזור הראשון בליגה. בעונתו הראשונה במועדון ערך גריירו 34 הופעות ליגה, כולן בהרכב הפותח. עונת 2014/2015 הייתה עונת השיא של גריירו במועדון. ב-1 בנובמבר 2014 הבקיע את שער הבכורה שלו במועדון, שער בדקה ה-42 בהפסד 1–2 לפריז סן-ז'רמן במסגרת המחזור ה-12 בליגה. גריירו עזר למועדון להימנע מירידת ליגה עם 34 הופעות ליגה ושבעה שערים. בעונתו השלישית והאחרונה במועדון ערך 34 הופעות ליגה והבקיע שלושה שערים. ב-16 ביוני 2016 חתם בבורוסיה דורטמונד מהבונדסליגה על חוזה לארבע עונות. מאמנה של בורוסיה דורטמונד, תומאס טוכל, החל להשתמש בו בעיקר כקשר. ב-22 באוגוסט ערך את הופעת הבכורה שלו במועדון, כשהחליף את עוסמאן דמבלה בדקה ה-69 בניצחון 0–3 על איינטרכט טרייר. ב-27 באוגוסט ערך את הופעת הבכורה שלו בליגה, כשהחליף את סבסטיאן רודה בדקה ה-86 בניצחון 1–2 על מיינץ 05 במסגרת המחזור הראשון בליגה. ב-14 בספטמבר, בהופעת הבכורה שלו בליגת האלופות, הבקיע את שער הבכורה שלו במועדון, שער בדקה ה-51 בניצחון 0–6 על לגיה ורשה במסגרת המחזור הראשון בשלב הבתים לעונת 2016/2017. ב-20 בספטמבר הבקיע את שער הבכורה שלו בליגה, שער בדקה הרביעית בניצחון 1–5 על וולפסבורג במסגרת המחזור הרביעי בליגה, ושלושה ימים לאחר מכן הבקיע שער נוסף, שער בתוספת הזמן של המחצית השנייה בניצחון 1–3 על פרייבורג במסגרת המחזור החמישי בליגה. ב-27 בספטמבר שיחק 78 דקות והוחלף על ידי אמרה מור בתיקו 2-2 נגד ריאל מדריד במסגרת המחזור השני בשלב הבתים של ליגת האלופות. במאי 2017 זכה עם קבוצתו בגביע הגרמני. את עונת 2017/18 החמיץ כמעט במלואה, לנוכח פציעה ארוכה שעבר. ב-23 ביוני 2023 חתם לשלוש שנים בבאיירן מינכן. ב-14 בנובמבר 2014 ערך גריירו את הופעת הבכורה שלו בנבחרת פורטוגל, כששיחק 90 דקות בניצחון 0–1 על נבחרת ארמניה במסגרת מוקדמות יורו 2016. ב-18 בנובמבר 2014 הבקיע את שער הבכורה שלו בנבחרת, שער בתוספת הזמן של המחצית השנייה בניצחון 0–1 על נבחרת ארגנטינה במשחק ידידות. גריירו היה חלק מסגל נבחרת פורטוגל ליורו 2016. הוא שיחק 90 דקות בשני משחקים בשלב הבתים אותם סיימה נבחרתו בתיקו, נגד נבחרת איסלנד ונגד נבחרת אוסטריה. הוא הוסיף שתי הופעות גם בשלב שמינית הגמר נגד נבחרת קרואטיה ובשלב חצי הגמר נגד נבחרת ויילס. בגמר הטורניר, בו ניצחה נבחרת פורטוגל את נבחרת צרפת, מארחת הטורניר, בתוצאה 0–1 משער של אדר בדקה ה-109, שיחק לאורך כל 120 הדקות. גריירו זומן לסגל הפורטוגלי למונדיאל 2018 על אף שהיה פצוע במשך מרבית העונה בבורוסיה דורטמונד. נכלל בסגל נבחרת פורטוגל לטורניר מונדיאל 2022. בורוסיה דורטמונד הגביע הגרמני (2): 2016/17, 2020/21 נבחרת פורטוגל אליפות אירופה (1): 2016 אישיים קבוצת הטורניר באליפות אירופה (1): 2016 מדיה וקבצים בנושא רפאל גריירו בוויקישיתוף רפאל גריירו, ברשת החברתית אקס (טוויטר) רפאל גריירו, באתר Transfermarkt רפאל גריירו, באתר Fussballdaten.de (בגרמנית) רפאל גריירו, באתר Soccerway רפאל גריירו, באתר BDFutbol רפאל גריירו, באתר WorldFootball.net רפאל גריירו, באתר National Football Teams רפאל גריירו, באתר FootballDatabase.eu רפאל גריירו, באתר ESPN רפאל גריירו חתם בבאיירן מינכן עד 2026, באתר ערוץ הספורט, 23 ביוני 2023 A lista de convocados de Portugal para o Mundial 2022 באתר MaiseFutbol, ‏ 10 בנובמבר 2022 (בפורטוגזית)